Лична карта

Лична карта је идентификациони документ држављана Босне и Херцеговине. У садашњем облику се издаје од 2003. године, у складу са Законом о личној карти држављана Босне и Херцеговине („Службени гласник БиХ“, бр. [32/01](https://www.iddeea.gov.ba/images/stories/PDF/laws/srpski/zakon_o_licnoj_karti_drzavljana_bih_32_01_srp.pdf), [16/02](https://www.iddeea.gov.ba/images/stories/PDF/laws/srpski/odluka_visokog_predstavnika_o_izmjenama_i_dopunama_zakona_o_licnoj_karti_drzavljana_bih_16_02_srp.pdf)).

Издавање, поништавање и замјену личних карата у оквиру своје надлежности у Федерацији БиХ врше кантонална министарства унутрашњих послова, у Републици Српској Министарство унутрашњих послова РС-а и у Брчко дистрикту БиХ надлежни орган који функционално дјелује као државна институција, по мјесту пребивалишта држављана Босне и Херцеговине.

Лична карта је јавна исправа којом се доказује идентитет, чињеница мјеста и датума рођења, пребивалишта односно боравишта за расељено лице и држављанства БиХ.

Држављани БиХ могу користити личну карту за прелазак државне границе у одређеним околностима и у случајевима када БиХ има билатерални споразум са другом државом.

Лична карта БиХ је израђена вишеслојном технологијом од бијелог и транспарентног поликарбонатског материјала у облику картице димензија 86x54 мм, дебљине 0,81 мм (формат ID 1) са примјесама окер-жуте и сиве боје у свијетлим тоновима.

Ово је машински читљив документ у којем су подаци власника персонализовани техником ласерске гравуре.

**Заштитни елементи у личној карти БиХ**

1. Поликарбонатска картица;

2. Нумерација (2 броја+3слова+4 броја на предњој страни, штампани ласерском гравуром);

3. Оптички варијабилни елементи на предњој страни;

4. Рељефан датум рока важења и натпис БиХ на предњој страни;

5. OVI елеменат на задњој страни.